การยื่นแบบเสียภาษีเงินได้ของสามีและภรรยา
โดย...สมชาย ชูเกตุ
22 ม.ค. 2559

โดย...สมชาย ชูเกตุ
การยื่นแบบเสียภาษีเงินได้บุคคลธรรมดาประจำปีภาษี 2558 ผู้ที่มีเงินเดือน ค่าจ้าง ซึ่งเป็นเงินได้พึงประเมินตามมาตรา 40(1) แห่งประมวลรัษฎากร ประเภทเดียว ยื่นเสียภาษีด้วยแบบ ภ.ง.ด.91 สำหรับผู้ที่มีเงินได้พึงประเมินประเภทอื่นตามมาตรา 40(2)-(8) แห่งประมวลรัษฎากร หรือผู้ที่มีเงินเดือน ค่าจ้าง และมีเงินได้ฯ ตามมาตรา 40(2)-(8) แห่งประมวลรัษฎากร ยื่นเสียภาษีด้วยแบบ ภ.ง.ด.90 
ศาลรัฐธรรมนูญได้มีคำวินิจฉัย ที่ 17/2555 ว่า มาตรา 57 ตรี และมาตรา 57 เบญจ แห่งประมวลรัษฎากร จำกัดสิทธิสามีและภรรยาในการยื่นรายการและเสียภาษี ไม่ส่งเสริมความเสมอภาคของชายและหญิง จึงได้มีการปรับปรุงแก้ไขเพิ่มเติมประมวลรัษฎากร โดยกำหนดหลักเกณฑ์ในการเสียภาษีเงินได้บุคคลธรรมดาและการยื่นรายการเกี่ยวกับเงินได้พึงประเมินของผู้มีเงินได้ที่เป็นสามีและภรรยาขึ้นใหม่บางประการ และได้บังคับใช้ตั้งแต่การยื่นแบบเสียภาษีเงินได้บุคคลธรรมดาประจำปีภาษี  2555 เป็นต้นมา
การยื่นแบบเสียภาษีเงินได้บุคคลธรรมดาประจำปีภาษี  สามีและภรรยาสามารถแยกยื่นรายการเสียภาษีต่างหากจากกัน หรือรวมคำนวณภาษีฝ่ายใดฝ่ายหนึ่งได้ การแยกยื่นรายการเสียภาษี หรือยื่นรายการภาษีรวมกัน วิธีใดดีและประหยัดที่สุด คงไม่มีคำตอบตายตัว ขึ้นอยู่กับจำนวนเงินได้พึงประเมิน การหักค่าใช้จ่าย การหักค่าลดหย่อน การยกเว้นภาษีของผู้มีเงินได้แต่ละฝ่าย สามีและภรรยาต้องลองคิดคำนวณดูว่ายื่นรายการภาษีวิธีใดจึงจะดีและประหยัดสำหรับตนเอง
การยื่นแบบเสียภาษีเงินได้บุคคลธรรมดาของสามีและภรรยา สรุปได้ดังนี้
·การยื่นรายการเสียภาษีแยกจากกัน สามีและภรรยามีเงินได้ฯ ทั้งคู่ ต่างคนต่างแยกยื่นแบบเสียภาษี เงินได้ฯ ของสามีให้ยื่นเสียภาษีในนามสามี เงินได้ฯ ของภรรยาเสียภาษีในนามภรรยา   เช่น สามีมีเงินเดือน ยื่นรายการเสียภาษีด้วยแบบ ภ.ง.ด.91 ภรรยามีเงินได้ฯ จากการขายอาหาร ยื่นรายการเสียภาษีด้วยแบบ ภ.ง.ด.90 เป็นต้น
·การยื่นรายการเสียภาษีรวมกัน สามีและภรรยามีเงินได้ฯ ทั้งคู่ สามารถยื่นแบบเสียภาษีรวมกันได้ 4 วิธี
1.ถือเอาเงินได้พึงประเมินทั้งหมดของภรรยาเป็นเงินได้ของสามี
2.ถือเอาเงินได้พึงประเมินทั้งหมดของสามีเป็นเงินได้ของภรรยา
3.ถือเอาเงินได้ฯ ทั้งหมดตามมาตรา 40(2)-(8) แห่งประมวลรัษฎากร ของภรรยาเป็นเงินได้ฯ ของสามี ส่วนเงินได้ฯ ตามมาตรา 40(1) แห่งประมวลรัษฎากร ของภรรยา แยกยื่นรายการเสียภาษีในนามภรรยา
4.ถือเอาเงินได้ฯ ทั้งหมดตามมาตรา 40(2)-(8) แห่งประมวลรัษฎากร ของสามีเป็นเงินได้ฯ ของภรรยา ส่วนเงินได้ฯ ตามมาตรา 40(1) แห่งประมวลรัษฎากร ของสามี แยกยื่นรายการเสียภาษีในนามสามี
การยื่นแบบเสียภาษีเงินได้บุคคลธรรมดาประจำปีภาษี 2558 (ภ.ง.ด.90 และ ภ.ง.ด.91) สามีและภรรยาที่มีเงินได้พึงประเมินทั้งคู่ สามารถนำเงินได้พึงประเมินรวมคำนวณยื่นแบบเสียภาษี หรือแยกยื่นรายการเสียภาษีทั้งหมดหรือบางส่วนตามที่กล่าวมาข้างต้น สามีและภรรยาต้องลองทดสอบคิดคำนวณภาษี วิธีใดที่ให้ประโยชน์และดีสำหรับตนเอง เลือกได้ตามสะดวก ไม่จำเป็นต้องปฏิบัติเหมือนปีภาษีที่ผ่านมา เช่น ปีภาษี 2557 ได้นำเงินได้พึงประเมินทุกประเภทรวมคำนวณภาษีอีกฝ่ายหนึ่ง ปีภาษี 2558 จะเลือกไม่นำเงินได้พึงประเมินรวมคำนวณหรือรวมคำนวณภาษีบางส่วนก็ได้ ไม่มีข้อห้าม สวัสดีครับ